**ŠTATÚT OBCE Ď U R K O V**

 **Prvá hlava**

 **§1**

 **Úvodne stanovenie**

Štatút obce Ď U R K O V upravuje v súlade so všeobecne záväznými právnymi predpismi postavenie a pôsobnosť obce, práva a povinnosti občanov obce, základne zásady hospodárenia a financovania, nakladania s majetkom obce, ďalej postavenie a pôsobnosť obecného zastupiteľstva, starostu a ďalších orgánov obecnej samosprávy, ich vnútornú štruktúru, deľbu práce medzi nimi, formy a metódy ich práce, rieši tiež širšie vzťahy obce, symboly obce, udeľovanie cien obce a odmien.

 **§2**

 **Postavenie obce**

1. Obec Ďurkov je samostatný samosprávny územný celok Slovenskej republiky združujúci občanov, ktorý majú na jej území trvalý pobyt. Územie obce tvorí jedno katastrálne územie. Podrobné grafické vymedzenia územia obce tvorí príloha tohto štatútu.

2. Obec je právnickou osobou samostatne hospodáriacou s vlastným majetkom a so svojimi finančnými zdrojmi za podmienok stanovených zákonom a všeobecne záväznými nariadeniami obce.

 **§3**

 **Obyvatelia obce**

1. Obyvateľom obce je občan, ktorý je v nej prihlásený na trvalý pobyt.

2. Obyvatelia obce sa zúčastňujú na samospráve obce najmä výkonom svojich práv a povinnosti. Tieto sú zakotvené v ustanovení §3 ods. 2. a § 4 ods. 2 zák. č. 369/1990 Zb. o obecnom zriadení (ďalej len zákon/.

3. Obec má voči občanom povinnosti stanovené zákonom a ďalšími všeobecne záväznými právnymi predpismi.

4. Na samospráve obce sa má podieľať aj ten, kto má na jej území nehnuteľný majetok alebo v obci trvalo pracuje a platí miestnu daň alebo miestny poplatok, alebo kto sa v obci zdržuje a je v nej prihlásený na prechodný pobyt.

Tieto osoby však nemajú právo voliť orgány samosprávy obce a byť do nich zvolení a ďalej nemajú právo hlasovať o dôležitých otázkach života a rozvoja obce /miestne referendum/

 **§4**

 **Samospráva obce**

1. Obec samostatne rozhoduje a uskutočňuje všetky úkony súvisiace so správou obce jej majetku, ak osobitný zákon takéto úkony nezveruje štátu alebo fyzickej osobe.

2. Samosprávu obce vykonávajú obyvatelia obce prostredníctvom:

a/orgánov obce
b/hlasovaním obyvateľov obce
c/verejným zhromaždením obyvateľov obce

3. Obec je povinná pri plnení úloh samosprávy spolupracovať s podnikateľskými právnickými a fyzickými osobami pôsobiacimi v obci a taktiež spolupracuje s politickými stranami a hnutiami, vyvíjajúcimi činnosť v obci, ako aj so záujmovými združeniami
obyvateľov obce.

4. Naplnenie úloh samosprávy obce, alebo ak to ustanovuje zákon, obec vydáva pre katastrálne územie obce všeobecné záväzne nariadenia/ ďalej len nariadenia/

Nariadenia obce nesmú odporovať ústave ani zákonom.Vo veciach, v ktorých obec plní úlohy štátnej správy, môže vydať nariadenie len na základe splnomocnenia zákona v jeho medziach, takéto nariadenie nesmie odporovať ani inému všeobecne záväznému právnemu predpisu. Postup pri príprave materiálov a podkladov, pri prijímaní nariadení obce, ich vydávaní ako aj spôsob kontroly plnenia týchto nariadení stanovuje zákon, tento organizačný poriadok a Rokovací poriadok Obecného zastupiteľstva v Ďurkove.

**Druhá hlava**

**MAJETOK OBCE**

**§5**

1. Majetok obce tvoria všetky hnuteľné a nehnuteľné veci vo vlastníctve obce a všetky pohľadávky a iné majetkové práva obce a majetkové práva právnych osôb založených obcou.
Obec môže zveriť majetok do správy organizáciám, ktoré založila alebo zriadila.

2. Majetok obce je možne použiť najmä:
- pre verejné účely,
- na podnikateľskú činnosť,
- na výkon samosprávy obce,
Darovanie nehnuteľného majetku obce je neprípustné.

3. Majetok obce ktorý slúži pre verejné účely / najmä miestne komunikácie a iné verejné priestranstva/ je verejne prístupný a možno ho obvyklým spôsobom používať.
4. Majetok obce určený na podnikateľskú činnosť slúži ako majetkový základ pre obecné podniky alebo pre inú formu podnikateľskej činnosti.

5. Majetok obce určený na výkon samosprávy obce možno použiť na plnenie záväzkov a uspokojovanie potrieb obce a na činnosť orgánov obce

 **§6**

1. Orgány obce a organizácie sú povinné hospodáriť s majetkom obce a majetkom v štátnom vlastníctve, ako aj vo vlastníctve iných fyzických a právnických osôb, ktorý bol obci zverený v prospech rozvoja obce a jej občanov a ochrany a tvorby životného prostredia.

2. Orgány obce a organizácie sú povinné majetok zveľaďovať,
chrániť a zhodnocovať.

Sú povinné najmä:

- udržiavať a užívať majetok, chrániť majetok pred poškodením, zničením, stratou alebo zneužitím,
- používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,
- viesť majetok v predpísanej evidencii,

3. Na rozmnoženie, zveľaďovanie údržbu majetku môže obec zorganizovať obecnú zbierku, povoliť lotériu alebo inú podobnú hru v súlade so všeobecne záväznými právnymi predpismi.

 **§7**

1. Obecné zastupiteľstvo môže zakladať , zriaďovať a kontrolovať obecné podniky a rozpočtové a príspevkové organizácie.

2. Obecnému podniku založenému obecným zastupiteľstvom obecné zastupiteľstvo vymedzí predmet činnosti, majetkový vklad z
majetku obce a menuje jeho riaditeľa /vedúceho/ spravidla na návrh
starostu.
Pri založení rozpočtovej alebo príspevkovej organizácie okrem
toho vymedzí jej vzťah k rozpočtu obce a stanoví poriadok
odmeňovania jej pracovníkov.

3. Podrobný postup zakladania, zriaďovania a kontroly obecných
podnikov a rozpočtových a príspevkových organizácií a vymedzenie
ich práv a povinností upraví obecné zastupiteľstvo vo všeobecne
záväznom nariadení, resp. v štatúte.

 **Tretia hlava**

 **FINANCOVANIE A ROZPOČET OBCE**

 **§8**

 **Financovanie**

1. Obec financuje svoje potreby predovšetkým z vlastných príjmov.

2. Obec môže financovať svoje úlohy aj z prostriedkov združených
s inými obcami, prip. s inými právnickými a fyzickými osobami.

3. Obci môžu byť poskytnuté dotácie zo štátneho rozpočtu
Slovenskej republiky

 **§9**

 **Rozpočet**

1. Základom finančného hospodárenia obce je rozpočet obce
zostavený na obdobie jedného kalendárneho roka a schvaľovaný
obecným zastupiteľstvom.
Obecné zastupiteľstvo schvaľuje tiež jeho zmeny, kontroluje jeho
čerpanie a schvaľuje záverečný účet.

2. Pred schválením sa rozpočet obce zverejní najmenej na pätnásť
dní na úradnej tabuli v obci, aby sa k nemu mohli obyvatelia
vyjadriť.

3. Rozpočet obce obsahuje príjmovú a výdavkovú časť.
Príjmovú časť rozpočtu obce tvoria najmä príjmy z miestnych dani
a poplatkov, výnosy z majetku obce, obecných podnikov a
rozpočtových a príspevkových organizácií, dane z objemu miezd a
dotácie zo štátneho rozpočtu.
Výdavkovú časť rozpočtu obce tvoria najmä: výdavky na výkon
samosprávnych funkcií obce, výdavky na údržbu majetku obce a
investičné výdavky.

4. Na krytie mimoriadnych výdavkov vo všeobecnom záujme môže obec
rozhodnúť o zavedení verejnej dávky /príspevku, poplatku,
naturálnom plnení/, o vyhlásení dobrovoľnej zbierky alebo prijatí
úveru.
O zavedení verejnej dávky rozhodujú obyvatelia obce hlasovaním.
O vyhlásení dobrovoľnej zbierky alebo o prijatí úveru rozhoduje
obecné zastupiteľstvo na návrh starostu.

5. Prebytky rozpočtu obce možno previesť do rozpočtu obce na
ďalší kalendárny rok.

6. Starostom poverený pracovník obce vedie účtovníctvo o stave a
pohybe majetku obce, o výnosoch, príjmoch a výdavkoch, o
finančných vzťahoch k štátnemu rozpočtu.
 **Štvrtá hlava**

**ORGÁNY OBCE**

**§10**

**Základne ustanovenie**

1. Orgánmi obce Ďurkov sú:

a/ obecné zastupiteľstvo,
b/ starosta obce,
c/ obecná rada,
d/ komisie,

2. Osobitné postavenie má hlavný kontrolór obce Ďurkov.

 **Obecné zastupiteľstvo**

 **§11**

1. Obecné zastupiteľstvo je zastupiteľský zbor obce Ďurkov
zložený z poslancov zvolených v priamych voľbách obyvateľmi obce
Ďurkov.

2. Obecné zastupiteľstvo v Ďurkove má 7 - 12 poslancov.

 **§12**

 Úlohy obecného zastupiteľstva

1. Obecné zastupiteľstvo rozhoduje o všetkých základných otázkach
života obce a vykonáva svoju vyhradenú právomoc podľa §11 ods. 3
zák. č. 369/1990 Zb. o obecnom zriadení v znení neskorších zmien
a doplnkov.

2. Obecnému zastupiteľstvu je vyhradené najmä:

a/ určovať zásady hospodárenia a nakladania s majetkom obce, s
majetkom štátu a iných právnických a fyzických osôb d o č a s n e
prenechaným do hospodárenia obce, schvaľovať najdôležitejšie
úkony týkajúce tohto majetku a kontrolovať hospodárenie s ním,
b/ schvaľovať rozpočet obce a jeho zmeny, kontrolovať jeho
čerpanie a schvaľovať záverečný účet,
c/ schvaľovať územný plán obce alebo jej časti a koncepcie
rozvoja jednotlivých oblasti života obce,
d/ rozhodovať o zavedení a zrušení miestnej dane alebo miestneho
poplatku podľa osobitých predpisov, pokiaľ sa neuznesie, že
rozhodnutie o tom prenechá na hlasovanie obyvateľov obce podľa §
11 ods. 4 písm. b/ zák. SNR č. 369/199 Zb. v znení neskorších
zmien a doplnkov a okrem prípadu ak o zavedení a zrušení miestnej
dane alebo miestneho poplatku sa rozhodol na základe petície
hlasovaním obyvateľov obce podľa §11 ods. 4 pís. c/ cit. zák.,
e/ určovať náležitosti miestnej dane alebo miestneho poplatku a
verejnej dávky a rozhodovať o prijatí úveru alebo pôžičky,
f/ vyhlasovať hlasovanie obyvateľov obce o najdôležitejších

otázkach života a rozvoja obce a zvolávať verejné zhromaždenia
občanov,
g/ uznášať sa na nariadeniach
h/ určovať organizáciu obecného úradu a určovať plat starostu a
hlavného kontrolóra obce,
ch/ schvaľovať poriadok odmeňovania pracovníkov obce ako aj
ďalšie predpisy,
i/ zakladať, zriaďovať a kontrolovať obecné podniky a rozpočtové
a príspevkové organizácie,
j/ schvaľovať združovanie obecných prostriedkov a činnosti a
účasť v združeniach ,
k/ zriaďovať orgány potrebné na samosprávu obce a určovať náplň
ich práce,
l/ udeľovať obecné vyznamenania a ceny,

3. Obecné zastupiteľstvo môže vyhradiť rozhodovanie o akejkoľvek
ďalšej otázke života obce,

4. Podrobnú úpravu pravidiel rokovania zastupiteľstva, najmä
prípravu a obsah rokovania, prípravu materiálov a podkladov na
rokovanie, spôsob uznášania sa a prijímania všeobecne záväzných
nariadení obce, uznesení obecného zastupiteľstva, spôsob kontroly
plnenia uznesení a zabezpečovania úloh týkajúcich sa obecnej
samosprávy stanovuje Rokovací poriadok obecného zastupiteľstva v

Ďurkove.

 **§13**

 **Starosta obce**

1. Predstaveným obce a najvyšším výkonným orgánom obce je
starosta, ktorého volia obyvatelia obce v priamych voľbách.
Funkčné obdobie sa skončí zvolením nového starostu a zložením
sľubu.
2. Starosta obce je štatutárnym orgánom obce v majetkoprávnych
vzťahoch obce a v pracovnoprávnych vzťahoch pracovníkov obce, v
administratívnych vzťahoch je správnym orgánom.

3. Starosta obce:
a/zvoláva a vedie zasadnutia obecného zastupiteľstva a obecnej
rady,
b/vykonáva obecnú správu,
c/zastupuje obec navonok vo vzťahu k štátnym orgánom, k
právnickým a fyzickým osobám,
d/ rozhoduje vo všetkých veciach správy obce, ktoré nie sú
zákonom, týmto organizačným poriadkom, alebo iným rozhodnutím
obecného zastupiteľstva vyhradené obecnému zastupiteľstvu,
e/uschováva obecnú pečať a obecnú zástavu a používa insígnie,
f/podpisuje všeobecne záväzne nariadenia obce a uznesenia
obecného zastupiteľstva.

4. Starosta môže pozastaviť výkon uznesenia obecného
zastupiteľstva ak sa domnieva, že odporuje zákonom alebo je pre
obec zjavne nevýhodné.
Toto svoje rozhodnutie musí prerokovať v obecnej rade, a však k
uznesením obecnej rady nie je viazaný.

5. Ak si starosta neplní svoje povinnosti, najmä nezvolá viac ako
štyri mesiace zasadnutie obecného zastupiteľstva, nevykonáva
obecnú správu, najmenej šesť mesiacov pre nespôsobilosť , pre
chorobu alebo pre neprítomnosť v obci, obecné zastupiteľstvo môže
3/5 väčšinou všetkých svojich poslancov rozhodnúť o voľbe nového
starostu na zvyšok volebného obdobia. Do zvolenia nového starostu
a zloženia sľubu vykonáva jeho úlohy zástupca starostu s pomocou
obecnej rady.

 **§14**

 **Zástupca starostu obce**

1. Starosta obce má jedného zástupcu, ktorý je volený na celé
funkčné obdobie obecným zastupiteľstvom a to z poslancov obecného
zastupiteľstva.

2. Zástupca starostu obce zastupuje starostu počas jeho
neprítomnosti alebo jeho nespôsobilosti na výkon funkcie.

3. Zástupca starostu je členom obecnej rady s hlasom
rozhodujúcim.

4. Zástupca starostu nemôže zastupovať starostu v nasledovných
oblastiach:

 **§15**

 **Hlavný kontrolór obce**

1. Hlavný kontrolór obce je pracovníkom obce, ktorý vykonáva
kontrolu úloh obce vyplývajúcich z pôsobnosti obce

2. Hlavný kontrolór:

a/ vykonáva kontrolu :
- nakladania s majetkom obce a s majetkom vo vlastníctve
štátu, príp. vo vlastníctve iných právnických alebo fyzických
osôb, ktorý bol obci zverený,
- účtovníctva a pokladničných operácií obecného úradu,
- hospodárenia s finančnými zdrojmi obce,
- čerpania rozpočtu, jeho zmien a záverečného rozpočtu
- správnosti a opodstatnenosti čerpania finančných prostriedkov
obci účelovo poskytnutých, fondov a dotácií,

b/ preveruje.
- ako organizácie a podniky ktoré sú v pôsobnosti obce plnia
svoju funkciu z hľadiska kvality a uspokojovania potrieb
obyvateľov obce a zároveň navrhuje opatrenia na nápravu,
- tvorbu a čerpanie rozpočtu obce,
- opodstatnenosť zavedenia alebo zrušenia poplatkov v obci,
- možnosti poskytovania úveru alebo pôžičky

c/ vypracúva odborné stanoviska:
- k návrhu rozpočtu a k záverečnému účtu obce pred ich schválením
v obecnom zastupiteľstve,

3. Pri vykonávaní činnosti uvedených v ods. 2 tohto ustanovenia
hlavný kontrolór úzko spolupracuje s oddeleniami obecného úradu

4. Hlavný kontrolór vybavuje sťažnosti a podnety občanov, ktoré
boli podané na orgány obce.

5. Hlavného kontrolóra do funkcie menuje na dobu neurčitú
obecne zastupiteľstvo na návrh starostu.

6. Hlavný kontrolór je za svoju činnosť zodpovedný obecnému
zastupiteľstvu, ktorému je povinný jedenkrát polročne podávať
správu o vykonanej činnosti za uplynulé obdobie.

7. Hlavný kontrolór je oprávnený nahliadať do účtovných
pokladničných dokladov, ako aj do akýchkoľvek iných

dokumentov, týkajúcich sa pokladničných operácií, vedenia
účtovníctva, nakladania s majetkom obce a ďalej do všetkých
dokladov , ktorých potreba vyplýva z rozsahu jeho oprávnení
uvedených v ods. 2 tohto ustanovenia

Výsledky kontroly spolu s návrhmi na odstránenie zistených
nedostatkov predkladá obecnému zastupiteľstvu.

8. Hlavný kontrolór sa zúčastňuje zasadnutí obecného
zastupiteľstva a obecnej rady s hlasom poradným.

 **§16**

 **Obecná rada**

1. Obecná rada je zložená z 2–4 poslancov obecného zastupiteľstva.
Obecnú radu volí obecné zastupiteľstvo, ktoré ju môže odvolať,
príp. aj niektorého z jej členov.

2. Obecná rada je iniciatívnym, výkonným a kontrolným orgánom
obecného zastupiteľstva. Plní funkciu poradného orgánu starostu

3. Obecná rada sa schádza podľa schváleného časového plánu práce
podľa potreby. Jej zasadnutia zvoláva a vedie starosta obce, v
jeho neprítomnosti zástupca starostu obce.

4. Obecná rada najmä:

a/ rozpracúvava a zabezpečuje plnenie úloh vyplývajúcich z
uznesení obecného zastupiteľstva, prerokúva a rieši iniciatívne
návrhy komisií a poslancov.
b/ organizuje prípravu podkladov na rokovanie obecného
zastupiteľstva,
c/ organizuje práce na príprave rozpočtu obce,
d/ zaoberá sa všetkými bežnými vecami týkajúcimi sa majetku obce,
fondov a rozpočtu obce miestnych daní a poplatkov a podáva o nich
návrhy obecnému zastupiteľstvu alebo starostovi,
e/ pripravuje zasadnutia obecného zastupiteľstva a predkladá mu
vlastné návrhy,
f/ navrhuje a koordinuje prípravu združovania prostriedkov a
činnosti,
g/ zaoberá sa vecami týkajucími sa obce a života v nej a svoje
stanoviská podáva obecnému zastupiteľstvu a starostovi,
h/ organizuje a zjednocuje činnosť komisií obecného
zastupiteľstva a utvára podmienky pre ich prácu, zabezpečuje a
kontroluje prerokúvanie a riešenie ich návrhov, podnetov a
pripomienok,
ch/ plní ďalšie úlohy podľa uznesení obecného zastupiteľstva

5. Obecná rada je spôsobilá rokovať ak je prítomná nadpolovičná
väčšina všetkých členov rady.

Na prijatie uznesenia obecnej rady je potrebný súhlas
nadpolovičnej väčšiny všetkých jej členov.

 **§17**

 **Komisie**

1. Komisie zriaďuje ako stále alebo dočasné poradne, iniciatívne
a kontrolné orgány obecné zastupiteľstvo.

2. Komisie sú zložené z poslancov obecného zastupiteľstva a
obyvateľov obce zvolených obecným zastupiteľstvom.

3. Obecné zastupiteľstvo volí predsedu komisie/ ním je spravidla
poslanec obecného zastupiteľstva/ a členov komisií.Vymedzuje im
úlohy podľa miestnych podmienok a potrieb.

Predseda komisie:
- riadi a organizuje prácu komisie, zvoláva jej schôdze a riadi
 ich priebeh , pripravuje program schôdze,
- zostavuje plán činnosti
- organizuje spoluprácu komisie s ostatnými komisiami obecného
 zastupiteľstva,
- zastupuje komisiu navonok,

4. V obci sú vytvorené a pracujú tieto komisie:

a/ finančná komisia
b/ komisia pre školstvo
c/ komisia na ochranu verejného poriadku

5. V prípade potreby a vhodnosti zriadi obecné zastupiteľstvo
 ďalšie komisie, prip. komisie zruší alebo rozčlení.

6. Komisie na úseku, pre ktorý boli zriadené najmä:

a/ vypracúvajú stanoviská k materiálom prerokúvaným obecnými
orgánmi, k najdôležitejším otázkam života obce a dôležitým- pre
obec s investičným zámerom,
b/ vypracúvajú návrhy a podnety na riešenie najdôležitejších
otázok života v obci a predkladajú ich orgánom obce, ktoré sú
povinné sa nimi zaoberať o výsledku komisiu informovať,
c/ kontrolujú spôsob realizácie uznesení obecného zastupiteľstva
a obecnej rady, dozerajú na hospodárenie s majetkom obce
prípadne majetkom prenechaným obci na dočasné užívanie, ďalej
dozerajú na podnikateľskú a investičnú činnosť obce, kontroluje
ako sa vybavujú sťažnosti, oznámenia a podnety, príp.

pripomienky obyvateľov obce,

7. Komisie sa schádzajú podľa potreby. Komisie zvoláva a vedie
predseda komisie. Zásady rokovania a uznášania sa si komisia
stanoví na svojom prvom zasadnutí.

8. Komisie nemajú rozhodovaciu právomoc.

 **§18**

 **Obecný úrad**

1. Obecný úrad je výkonným orgánom obecného zastupiteľstva a
starostu, zložený z pracovníkov obce.

Zabezpečuje administratívne a organizačné veci obecného
zastupiteľstva a starostu ako aj ďalších orgánov obecného
zastupiteľstva.

2. Obecný úrad najmä:

a/ zabezpečuje písomnú agendu všetkých orgánov obce,
b/ zabezpečuje odborné podklady a iné písomnosti na rokovanie
obecného zastupiteľstva a obecnej rady,
c/ vypracúvava písomné vyhotovenia všetkých hodnotení starostu,

4. Vnútornú organizáciu obecného úradu, najmä jeho organizačné
členenie, pôsobnosť jednotlivých útvarov, zásady riadenia, zásady
organizačnej štruktúry úradu a tiež ich vzájomné vzťahy obsahuje

Organizačný poriadok Obecného úradu v Ďurkove, ktorý schvaľuje

obecné zastupiteľstvo.

**Piata hlava**

**HLASOVANIE OBYVATEĹOV OBCE**
/**Miestne referendum/**

 **§22**

1. Hlasovanie obyvateľov obce o najdôležitejších otázkach života
a rozvoja obce vyhlasuje obecné zastupiteľstvo.

2. Obecné zastupiteľstvo musí vyhlásiť hlasovanie obyvateľov,
obce, ak ide o návrh:

a/ na zlúčenie, rozdelenie alebo zrušenie obce
b/ na zavedenie a zrušenie verejnej dávky a ak ide o návrh na
zavedenie a zrušenie miestnej dane alebo miestneho poplatku, o
ktorom sa má podľa uznesenia obecného zastupiteľstva rozhodnúť v
miestnom referende,
c/ petície skupiny obyvateľov obce 20% všetkých oprávnených
voličov ku dnu podania tejto petície.

3. Obecné zastupiteľstvo môže vyhlásiť hlasovanie obyvateľov obce
aj pred rozhodnutím o ďalších dôležitých veciach, týkajúcich sa
postavenia a rozvoja obce alebo života obyvateľov obce.

4. Hlasovanie obyvateľov obce je plané ak sa ho zúčastní
nadpolovičná väčšina obyvateľov obce oprávnených voliť podľa
zákona o voľbách do orgánov samosprávy obci. Rozhodnutie
obyvateľov obce je prijaté, ak za návrh predložený na hlasovanie
hlasovala nadpolovičná väčšina voličov, ktorí sa zúčastnili
hlasovania.

5. Podmienky, spôsob a formu uskutočnenia hlasovania obyvateľov
obce obecné zastupiteľstvo podrobne upraví v osobitnom všeobecne
záväznom nariadení.

 **Šiesta hlava**

 **VEREJNE ZHROMAŽDENIA OBYVATELOV OBCE**

 **§23**

1. Na prerokovaní obecných vecí môže obecné zastupiteľstvo zvolať
verejné zhromaždenie obyvateľov obce alebo jej časti.

2. Obecné zastupiteľstvo zvolá verejné zhromaždenie obyvateľov
obce, príp. jej časti vždy:

- ak o to požiada petíciou najmenej 20% obyvateľov obce,
- ak o to požiada 1/4 poslancov obecného zastupiteľstva.
3. Obecné zastupiteľstvo sa môže uzniesť, že prenesie rozhodnutie
o určitej dôležitej otázke, týkajúcej sa obce na verejné
zhromaždenie obyvateľov obce.

4. Podmienky organizovania a uskutočňovania verejného
zhromaždenia ako aj podmienky hlasovania môže obecné
zastupiteľstvo upraviť podrobne vo všeobecne záväznom nariadení.

 **Siedma hlava**

**POSLANCI OBECNÉHO ZASTUPITEĹSTVA**

 **§24**

 **Úvodné ustanovenie**

Poslancov obecného zastupiteľstva volia obyvatelia obce v
priamych voľbách.

Spôsob voľby a počty poslancov sú určené osobitnými právnymi
predpismi.

 **§25**

 **Práva a povinnosti poslancov**

1. Poslanec je oprávnený najmä:

a/ predkladať obecnému zastupiteľstvu a ostatným orgánom
samosprávy obce návrhy,
b/ interpelovať starostu, príp. členov obecnej rady vo veciach
týkajúcich sa ich práce,
c/ požadovať od riaditeľov obecných podnikov, vedúcich
rozpočtových a príspevkových organizácií vysvetlenia vo veciach
týkajúcich sa ich činnosti,
d/ požadovať informácie a vysvetlenia od fyzických a právnických
osôb, ktoré vykonávajú v obci podnikateľskú činnosť vo veciach
týkajúcich sa dôsledkov ich podnikania v obci,
e/ zúčastňovať sa na previerkach , kontrolách, na vybavovaní
sťažnosti, oznámení a podnetov, ktoré vykonávajú orgány
samosprávy obce,
f/ požadovať vysvetlenie od štátnych orgánov vo veciach
potrebných pre riadny výkon poslaneckej funkcie.

2. Poslanec je povinný najmä:

a/ zložiť zákonom predpísaný sľub na prvom zasadnutí obecného
zastupiteľstva, ktorého sa zúčastní,
b/ zúčastňovať sa na zasadnutiach obecného zastupiteľstva a jeho

 orgánov, do ktorých bol zvolený,
c/ dodržiavať Organizačný poriadok obce Ďurkov, a Rokovací
poriadok obecného zastupiteľstva v Ďurkove,
d/ obhajovať záujmy obce a jej obyvateľov.

 **§26**

 **Vznik a zánik poslaneckého mandátu**

1. Poslanec nadobúda svoje práva a povinnosti zvolením. postup
pri voľbách upravuje osobitný zákon.

2. Funkčné obdobie poslancov začína dnom zvolania zložením sľubu,
končí dnom skončenia volebného obdobia.

3. Mandát poslanca zanikne dnom keď obecné zastupiteľstvo vzalo
na vedomie jeho rezignáciu/odstúpenie/,

Odmietnutie sľubu alebo sľub s výhradou znamená zánik mandátu.
Mandát poslanca zanikne aj vtedy, keď sa bez vážneho dôvodu a bez
ospravedlnenia nezúčastní trikrát po sebe zasadnutia, alebo keď
počas jedného roka nie je spôsobilý zúčastňovať sa zasadnutí
obecného zastupiteľstva.

 **§27**

 **Náhrady poslancov**

1. Funkcia poslanca sa zásadne vykonáva bez prerušenia pracovného
alebo obdobného pomeru.

Za jej výkon však môže obec poskytnúť odmenu. Poslancovi patrí
náhrada skutočných výdavkov, ktoré mu v súvislosti s výkonom
funkcie poslanca vznikli a to podľa osobitných predpisov platných
pre pracovníkov v pracovnom pomere.

2. Poslanec nesmie byť pre výkon svojej funkcie ukrátený na
právach ani nárokoch vyplývajúcich z pracovného alebo obdobného
pomeru.

3. Starostovi a poslancom obecného zastupiteľstva, ktorý sú pre
výkon funkcie uvoľnení zo zamestnania sa zachová pracovný pomer.
Namiesto mzdy im patrí primeraná odmena.

 **§28**

1. Veci spoločného záujmu obce Ďurkov a okolitých miest a obci
sa riešia dohodou obce s okolitými mestami a obcami.

2. Obec môže v obhajobe svojich práv a záujmov vytvárať
združenia, nadväzovať partnerské vzťahy a spolupracovať s obcami
iných štátov a byť členom medzinárodných združení miestnych
orgánov.

 **Cena obce Ďurkov**

1. Vynikajúce tvorivé výkony, ktoré obohacujú, ľudské poznanie,
alebo ktoré významným spôsobom prispeli k rozvoju obce, ďalej
významné výsledky vedeckej, technickej, umeleckej, publicistickej
a verejno-prospešnej činnosti môže obecné zastupiteľstvo odmeniť
udelením ceny obce Ďurkov.

2. Návrhy na udelenie ceny môžu obecnému zastupiteľstvu
predkladať poslanci, starosta, príp. aj občania obce.

Návrhy musia byť riadne odôvodnené.

3. Ceny sú spojene s listinou o udelení ceny obce Ďurkov
peňažnou odmenou, ktorej výšku v každom konkrétnom prípade urči
obecného zastupiteľstvo.

4. Výnimočne sa môže cena udeliť jednotlivcovi i po jeho smrti -
in memoriam. V takomto prípade sa ceny môžu odovzdať rodinným
príslušníkom pocteného.

 **§36**

 **Odmeny**

1. Starosta môže významnú činnosť osôb, ktoré sa zaslúžili o
rozvoj a zveľadenie obce oceniť udelením verejného uznania za
zásluhy.

2. Obecné zastupiteľstvo spravidla na návrh starostu môže udeliť
z obecných prostriedkov vecné dary a odmeny a to najmä poslancom
a iným obyvateľom obce príp. iným osobám za aktívnu prácu v
orgánoch samosprávy a významný podiel na rozvoji obce.

 **Desiata hlava**

 **ZÁVEREČNÉ USTANOVENIE**

**§37**

1. Štatút obce Ďurkov je základnou právnou normou obce Ďurkov.

Všetky všeobecne záväzne nariadenia obce, uznesenia obecných
orgánov a iné predpisy obce musia byť v súlade s týmto
štatútom.

2. Zmeny a doplnky tohto štatútu schvaľuje obecné zastupiteľstvo 3/5

väčšinou všetkých poslancov.

3. Štatút obce Ďurkov bol schválený Obecným zastupiteľstvom v Ďurkove

dňa 25.6.1999

4. Štatút obce Ďurkov nadobúda platnosť dňom 25.6.1999

V Ďurkove dňa 25.6.1999

 Ondrej Valik
 starosta obce v.r.